Folketing
2003-05-14

Jeg har for mig selv aflagt det løfte, at end ikke hr. Tórbjørn Jacobsens himmelstormende hang til at fremsætte fuldkommen urealistiske forslag med det udgangspunkt, at danskere er skyld i alle ulykker på Færøerne, og selv ikke de oplevelser, som hr. Tórbjørn Jacobsen sådan bereder os i Folketingssalen, skal gøre noget skår i min varme sympati for det færøske folk og mit håb om, at Færøerne selvstændiggør sig i det tempo, færingerne selv vil, og det vil vel egentlig sige så hurtigt, det er praktisk muligt. Der blev begået en særdeles alvorlig formel fejl fra de danske myndigheders side, da man glemte at bekendtgøre den ændring i Danmarks riges militære straffelov af 1978, som ophævede dødsstraffen for militære forbrydelser. Forglemmelsen har jo så givet anledning til en del drillerier og deraf følgende bryderier.